DOMSTOLENS DOM (FØRSTE AFDELING)

AF 10. DECEMBER 1969

Gustav Wonnerth

mod Kommissionen for De europæiske Fællesskaber

Sag 12/69

Processprog: Fransk

Angående:

1. Annullation af en beslutning om, i forlængelse af meddelelsen om stillingsledighed COM/161, at udnævne Günter Arning til den ledige stilling som chef for afdelingen F 2 »Arbejdssikkerhed« i generaldirektoratet for sociale anliggender, meddelt sagsøgeren ved offentliggørelse nr. 2/1969 af 16. januar 1969;

2. annullation af en beslutning, meddelt sagsøgeren den 30. januar 1969, om afslag pi hans ansøgning om den ledige stilling COM/161;

3. annullation, for så vidt det er fornødent, af den stiltiende afvisning af en af sagsøgeren den 19. december 1968 indgivet administrativ klage, som følger af administrationens undladelse af at svare inden udløbet af en frist på to måneder.

Domskonklusion :

Kommissionens beslutning af 18. december 1968 om udnævnelse af Arning til chef for afdelingen for arbejdssikkerhed annulleres.

Generaladvokatens forslag til afgørelse:

Følgende påstande bør afvises: sagsøgerens påstande om annullation af den angivelige beslutning om afslag på hans ansøgning, hans påstande om fastslåelse af, at han besidder de for den opslåede ledige stilling nødvendige kvalifikationer, og at han har krav på at blive udnævnt hertil, samt hans påstande om, at det konstateres, at den tjenestemand, der blev udnævnt til stillingen, er forpligtet til at intervenere i retssagen.

Sagsøgerens påstande om, at Kommissionen er forpligtet til at fastsætte præcise regler for besættelsen af en stilling, som tjenestemænd, der har fortrinsret, indgiver ansøgning om, er ubegrundede.

Derimod synes spørgsmålet at være begrundet, for så vidt det tilsigter en annullation af beslutningen om at indsætte en anden tjenestemand i den ledige stilling.

Sammendrag

Tjenestemand — ansættelse — rationalisering af tjenestegrenene som følge af fusionstraktaten — frivillig overførelse til en lavere stillingsgruppe — karakter — den pågældendes fortrinsret til at blive forflyttet til en stilling svarende til hans lønklasse — garantier — egnethed hos ansøgere med fortrinsret — undersøgelse — begrundelse — administrationens forpligtelser — hensyntagen til fortjenester hos ansøgere uden fortrinsret utilstedelig

(Rådets forordning nr. 259/68, artikel 8)

Den i forordning nr. 259/68, artikel 8, stk. 1, hjemlede overførelse til en lavere stillingsgruppe, som visse tjenestemænd frivilligt har accepteret, udgør først og fremmest en foreløbig foranstaltning, som retfærdiggøres af midlertidige tjenstlige krav i forbindelse med sammenslutningen af de udøvende myndigheder, og som ikke kan forlænges til skade for den pågældende tjenestemand.

Da denne overførelse til en lavere stillingsgruppe er af en ganske speciel og foreløbig karakter, må de pågældende sikres strenge garantier for deres fortrinsret for at undgå, at forpligtelserne ifølge artikel 8, stk. 2, skal blive underkendt.

Virkeliggørelsen af disse garantier kræver, at egnetheden hos ansøgere med fortrinsret undersøges uden nogen som helst hensyntagen til eventuelle fortjenester hos ansøgere uden fortrinsret.

Undersøgelsen af ansøgernes egnethed skal støttes på konkrete og kontrollable elementer; disse elementer skal fremgå af Kommissionens mødeprotokol.